**Incitant**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„În unele clipe ideale,

sunt pasărea măiastră-a lui Brâncuş.

Mi-e gâtul ca un cast alunecuş

pentru mâinile tale.” Nina Cassian

- În jurul coapsei mele fine, parcă

Metal topit e braţul tău fierbinte,

Potop dezlănţuit, iar noi în arcă

Schimbăm din ochi, febril, consimţăminte.

Când da, când nu, mizăm pe vreme bună,

Sfârşitul lumii ni-l dorim departe,

Spargi între dinţi, uşor, ca pe-o alună

Sfârcul micuţ, atunci mă tem de moarte,

Când gura ta mistuitor parcurge

Curbe fragile-alunecând riscant

Pe-un râu de foc ce printre coapse curge

Atât de viu şi-atât de incitant.

- Îți prind în palme coapsele-amândouă

Și mă scufund în lava care arde,

Potop de sentimente, parcă plouă,

Prin sânge îmi aleargă mii de hoarde.

Mă simt sălbatec, hun ca și Attila,

Să se sfârşească lumea, nici nu-mi pasă,

Cu buzele pe gură apostila

Ți-o tipăresc, de zei ai fost aleasă

Să-mi fii regină, sceptrul printre șolduri

Alunecă încet şi captivant,

În sărutări ai pus mii de imbolduri,

Iar sânul tău e-atât de incitant.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016